open-index/open-wikipedia-markdown huggingface dataset:
Siegmund L’Allemand

**Siegmund L’Allemand** (1840–1910) oli itävaltalainen taidemaalari. Hän oli Wienin taideakatemian professori. Hän maalasi taistelukuvia muun muassa Tanskan-Saksan sodasta 1864, johon hän itse osallistui, historiallisia laatukuvia ja monumentaalisia ratsastajamaalauksia.

## Lähteet

## Aiheesta muualla
Stefano Tacconi

**Stefano Tacconi** (s. 13. toukokuuta 1957 Perugia) on italialainen ammattilaisuransa päättänyt jalkapalloilija, joka pelasi maalivahdin pelipaikalla. Hän on oikeajalkainen ja pituudeltaan 192-senttimetrinen. Hän pelasi Italian maajoukkueessa seitsemän ottelua.

Tacconi edusti Juventusta vuosina 1983–1992 ja voitti sen riveissä uransa kaikki seurajoukkuemestaruudet. Hän voitti Italian liigamestaruuden kahdesti 1983–1984 ja 1985–1986. Lisäksi hän voitti kerran Euroopan Cupin, Cup-voittajien cupin, Italian cupin, Uefa-cupin, Uefa Super Cupin ja Intercontinental Cupin. Juventuksen lisäksi Tacconi edusti urallaan useita muita italialaisjoukkueita.

Tacconi pelasi ensimmäistä kertaa Italian A-maajoukkueessa kesäkuussa 1987 pelatussa ystävyysottelussa Argentiinaa vastaan. Hän kuului joukkueen kokoonpanoon MM-kilpailuissa 1990, mutta ei saanut yhtään peliaikaa. Hän pelasi viimeisen maaottelunsa helmikuussa 1991 ystävyysottelussa Belgiaa vastaan.

## Lähteet

## Aiheesta muualla
Asiayhteys

**Asiayhteys** (myös **konteksti**) tarkoittaa tekstin osaa, jaksoa sekä teksti‑ tai lauseyhteyttä; yleisemmin ilmiön taustayhteyksiä. Tietosanakirjalähteissä konteksti määritellään ensisijaisesti tekstin osaksi tai teksti‑/lauseyhteydeksi. Lisäksi sillä viitataan laajempaan yhteiskunnalliseen, historialliseen ja kulttuuriseen viitekehykseen sekä tapahtumaan tai toimintaan liittyviin olosuhteisiin.

## Määritelmä
Tieteellisessä kirjallisuudessa asiayhteys kuvataan tapahtumaa ympäröiväksi kehykseksi, joka tarjoaa tulkinnan kannalta olennaisia resursseja. Käsitettä on käytetty myös strukturalismin yhteydessä. Kielenkäytössä asiayhteys rakentuu muun muassa viestijöiden yhteisestä tiedosta, tekstiyhteydestä  () ja tekstilajista, jotka ohjaavat ennakointia ja tulkintaa.

## Konteksti eri tieteenaloilla
### Lingvistiikka ja sosiolingvistiikka
Lingvistiikassa on 1800‑luvulta lähtien keskusteltu siitä, onko kielen perusperiaate kontekstuaalisuus vai kompositionaalisuus: usein kompositionaalisuus on nähty ensisijaisena. Nykyisissä lähestymistavoissa konteksti jäsentyy sekä kielellisen ympäristön (tekstiyhteyden) että vuorovaikutuksen ja tekstilajin kautta, mikä vaikuttaa tulkintaan. Sosiolingvistiikassa konteksti ymmärretään myös dynaamisena prosessina, jossa kielenkäyttäjät rakentavat sosiaalista identiteettiään.

### Antropologia ja semiotiikka
Kieliantropologiassa indeksisyys (*index*) ymmärretään suhteessa asiayhteyteen: merkki ”osoittaa” kohteeseensa viittaamalla johonkin kontekstin osaan, jolloin suhde rakentuu yhteisesiintymisestä. Semiotiikassa tapahtumaa ympäröivä kehys suuntaa myös merkitysten tulkintaa.

### Tietojenkäsittelytiede
Luonnollista kieltä käsiteltäessä sananmerkitysten moniselitteisyyttä (*word‑sense disambiguation*) ratkotaan asiayhteyden avulla: merkitykset päätellään esiintymäympäristön vihjeistä.

## Merkitys ja käyttö
Asiayhteyden huolellinen huomioiminen parantaa tulkinnan tarkkuutta ja ehkäisee väärinymmärryksiä, koska kehys rajaa tilanteeseen relevantit vihjeet ja resurssit. Soveltavissa tutkimusasetelmissa myös tilallinen konteksti jäsentää havaintoja ja johtopäätöksiä: esimerkiksi yrittäjyystutkimuksissa on kuvattu, että tilallinen konteksti vaikuttaa sukupuolen rakentumiseen.

## Katso myös
* Kontekstomia (asiayhteydestä irroittaminen)
* Teoreettinen viitekehys
* Kontekstivihje

## Lähteet

## Aiheesta muualla
*
Ds1

**Ds1** oli VR:n käyttämä dieselmoottorivaunu, joita valmistettiin vuosina 1928 ja 1930 kolme yksikköä. Se oli ensimmäinen suomalainen kiskobussi. Ds1 tilattiin vuonna 1927 ja rakennettiin Pasilan konepajalla. Junassa on ohjaamo molemmissa päissä, jottei junan olisi tarvinnut kääntyä pääteasemilla. Junan sisällä on moottorihuone, matkatavaraosasto ja penkkejä. Juna poistettiin käytöstä vuonna 1955 lättähattujen tulon vuoksi.
## Lähteet

## Aiheesta muualla
*
Pentti Koskinen (valokuvaaja)

**Pentti Koskinen** on suomalainen valokuvaaja ja kuvajournalisti. Hän jäi eläkkeelle vuonna 2006.

Koskinen teki pitkän uran lehtikuvaajana, siitä 40 vuotta *[[Helsingin Sanomat|Helsingin Sanomissa]]*. Vuonna 2011 hänen valokuviaan oli esillä näyttelyssä Sanomatalossa.

Hänen valokuvansa *Malja kahden selän takana* sai Vuoden lehtikuvapalkinnon vuonna 1963*.* Kuvassa Yhtyneiden paperitehtaiden toimitusjohtaja Juuso Walden hörppää juotavaa pääministereiden Harold McMillanin ja Ahti Karjalaisen selustassa. Koskinen sai vuonna 1994 samaisen palkinnon myös Estonian laivaturmaa kuvaavasta valokuvastaan *Estonia*.

Koskinen kuvasi 1960-luvulla myös Bodom-murhien tutkintaa.

## Lähteet
HMS Lawford (K514)

**HMS Lawford** (viirinumero K514) oli Britannian kuninkaallisen laivaston Captain-luokan fregatti. Alus oli alunperin Yhdysvaltain laivaston Evarts-luokan saattuehävittäjä DE-516.

## Valmistus
Yhdysvaltain laivasto tilasi aluksen Bostonin laivastontelakalta, missä köli laskettiin 9. heinäkuuta 1943 runkonumerolla DE-516. Alus laskettiin vesille 13. elokuuta ja otettiin palvelukseen 3. marraskuuta.

## Palvelus
Alus upotettiin 8. kesäkuuta 1944.

## Lähteet
*
*
*

### Viitteet
HMS Stayner

**HMS Stayner** (viirinumero K573) oli Britannian kuninkaallisen laivaston Captain-luokan fregatti. Alus oli alunperin Yhdysvaltain laivaston Buckley-luokan saattuehävittäjä DE-564.

## Valmistus
Yhdysvaltain laivasto tilasi aluksen Bethlehemin telakalta, missä köli laskettiin 22. syyskuuta 1943 runkonumerolla DE-564. Alus laskettiin vesille 6. marraskuuta ja otettiin palvelukseen 30. joulukuuta.

## Palvelus
Alus palautettiin Yhdysvalloille 24. marraskuuta 1945.

## Lähteet
*
*
*

### Viitteet
Rbkt

**Rbkt** oli VR:n käyttämä baarivaunu. Vaunuja valmistettiin seitsemän, ja ne muutettiin vuosina 1991–1993 Eikt-kahvilavaunuista, jotka oli valmistettu alun perin vuosina 1966–1971. Vaunuissa oli Hatz 3L40C -aggregaatti vaunun sähkölaitteille ja akseligeneraattori.

Rbkt 26907 sai vihreän värityksen vuonna 2012. Vaunu museoitiin vuonna 2020, ja se on Haapamäen Museoveturiyhdistyksen omistuksessa. Muista vaunuista poiketen Rbkt 26903:ssa ei ollut punaista raitaa, joka tarkoitti ravintolavaunua sinisissä vaunuissa.

Ensimmäinen Rbkt-vaunu romutettiin vuonna 2008. Vuonna 2015 romutettiin viisi Rbkt-vaunua.

## Liikennöinti
Rbkt-vaunuja käytettiin lyhyiden matkojen pikajunissa. Rbkt oli useimmiten junissa IC 50 / IC 54 ja Turun pikajunissa mutta myös vararungoissa.

## Muutos- ja romutusvuodet

;Muutosvuodet
*Rbkt 26901, muutettu vuonna 1991 vaunusta Eikt 23617
*Rbkt 26902, muutettu vuonna 1992 vaunusta Eikt 23614
*Rbkt 26903, muutettu vuonna 1992 vaunusta Eikt 23603
*Rbkt 26904, muutettu vuonna 1992 vaunusta Eikt 23605
*Rbkt 26905, muutettu vuonna 1993 vaunusta Eikt 23602
*Rbkt 26906, muutettu vuonna 1993 vaunusta Eikt 23607
*Rbkt 26907, muutettu vuonna 1993 vaunusta Eikt 23608

Lähde:

;Romutusvuodet
*2008: Rbkt 26901
*2015: Rbkt 26902–26906

Ainoa säilynyt vaunu on Rbkt 26907.

## Lähteet
Serqueux (Seine-Maritime)

**Serqueux** on kunta Pohjois-Ranskassa Seine-Maritimen departementissa Normandian alueella. Se sijaitsee Eptejoen varrella, noin 54 kilometriä Dieppen kaupungista kaakkoon.

Serqueux'n historia liittyy Béthencourtin sukuun, joka omisti siellä kartanon 1700-luvun loppuun asti. 1400-luvun alussa Jean de Béthencourt löysi ja valloitti Kanariansaaret. Kastilian kuningas Henrik III palkitsi hänet, ja hän sai saarten herruuden, oikeuden lyödä kolikoita ja kerätä veroja.

Serqueux'n rautatieasema perustettiin vuonna 1867 Rouen-Amiens -radan avauduttua. Serqueux'sta tuli merkittävä rautateiden solmukohta, kun sen kautta kulki vielä vuosina 1872–1910 rakennettu Pariisi-Dieppe -rata ja vuosina 1906–1910 rakennettu Serqueux-Charleval -rata. Tämän takia kylää pommitettiin 37 kertaa toisen maailmansodan aikana vuosien 1942 ja 1944 välillä. Tuolloin muun muassa kirkko tuhoutui, ja se rakennettiin uudelleen 1960-luvun alussa.

## Lähteet

## Aiheesta muualla
Serqueux

**Serqueux** voi tarkoittaa seuraavia:

* Serqueux, kunta Ranskassa Haute-Marnen departementissa
* Serqueux, kunta Ranskassa Seine-Maritimen departementissa
Commerce de Lyon (1807)

**Commerce de Lyon** oli Ranskan laivaston 74-tykkinen Téméraire-luokan linjalaiva.

## Valmistus

Alus tilattiin 29. syyskuuta 1803 Antwerpenistä, missä köli laskettiin marraskuussa. Alus laskettiin vesille 9. huhtikuuta 1807 ja otettiin palvelukseen seuraavana päivänä.

## Palvelus
Alus siirrettiin kesäkuussa 1807 Vlissingeniin varustettavaksi ja valmistui maaliskuussa 1808. Alus jäi 1. elokuuta 1814 Ranskalle, joka sijoitti sen Scheldtin laivueen divisioonaan. Alus saapui 6. lokakuuta Brestiin, missä se todettiin 23. helmikuuta 1819 käyttökelvottomaksi ja määrättiin romutettavaksi 3. joulukuuta. Alus muutettiin proomuksi, joka romutettiin 1830–1831.

## Lähteet
*

### Viitteet
Charlemagne (1807)

**Charlemagne** oli Ranskan laivaston 74-tykkinen Téméraire-luokan linjalaiva.

## Valmistus

Alus tilattiin 24. huhtikuuta 1804 Antwerpenistä, missä köli laskettiin toukokuussa. Alus laskettiin vesille 8. huhtikuuta 1807 ja otettiin palvelukseen seuraavana päivänä.

## Palvelus
Alus luovutettiin 1. elokuuta 1814 liitokunnalle, joka sijoitti sen Scheldtin laivueen divisioonaan. Alus luovutettiin 30. elokuuta Alankomaille, joka liitti sen laivastoonsa nimellä *Nassau*. Se lähti 31. maaliskuuta 1816 Länsi-Intiaan mukanaan 300 matkustajaa. Länsi-Intiassa aluksella olleet vastaanottivat Alankomaiden Länsi-Intiassa olleiden alueiden hallinnan ja alus siirrettiin 31. joulukuuta 1818 Alankomaiden siirtomaalaivastolle. Vuonna 1820 aluksen yläkannet poistettiin, kun se muutettiin 32-tykkiseksi fregatiksi. Alus osallistui Palembangin saartoon. Se romutettiin 1823.

## Lähteet
*

### Viitteet
Saumont-la-Poterie

**Saumont-la-Poterie** on kunta Pohjois-Ranskassa Seine-Maritimen departementissa Normandian alueella. Se sijaitsee Eptejoen varrella, noin 63 kilometriä Dieppen kaupungista kaakkoon.

1600-luvulta peräisin oleva Pont de Coq on yksi Pariisin ja Dieppen välille tuolloin rakennetuista kolmestatoista sillasta ja viimeinen alkuperäisessä tilassaan säilynyt silta. Silta on tyypiltään holvisilta. 1900-luvulla hylätty silta oli kasvillisuuden peittämä. Vuonna 2003 silta löydettiin uudelleen, ja se listattiin historiallisten muistomerkkien täydentävään luetteloon. Vuonna 2010 perustettiin sillan suojeluyhdistys sen entisöimiseksi.

Kunnan keskustassa oleva Saint-Denisin kirkko koostuu useilla eri vuosisadoilla rakennetuista osista. Perustusten uskotaan olevan 1500-luvulta, tiilinen keskilaiva vuodelta 1630 ja kuori vuodelta 1749. Kellotorni ja kuorin katto ovat liuskekiveä.

Eptejoen toisella rannalla on Abancourtin kylä, jossa oli seurakuntakirkko Ranskan vallankumoukseen asti. Vuonna 1823 Abancourt liitettiin Saumont-la-Poterieen.

## Lähteet

## Aiheesta muualla
Patrick Berg

**Patrick Berg** (s. 24. marraskuuta 1997 Bodø) on norjalainen jalkapalloilija. Hän on pelipaikaltaan puolustava keskikenttäpelaaja. Hän edustaa kotimaassaan Bodø/Glimtiä. Hän pelasi välillä puoli vuotta Ranskassa.

Berg pelasi Norjan pääsarjassa Eliteserienissä Bodø/Glimtin joukkueessa ensimmäisen kerran heinäkuussa 2014. Hän on pelannut vuoden 2025 loppuun mennessä Eliteserienissä 216 ottelua, joissa hän on tehnyt 26 maalia. Hän pelasi Bodø/Glimtissä myös kaudella 2017 joukkueen ollessa toisella sarjatasolla OBOS-ligaenissa. Hän on voittanut liigamestaruuden vuosina 2020, 2021, 2023 ja 2024. Hänet valittiin Eliteserienin vuoden pelaajaksi vuosina 2021 ja 2025. Vuoden 2022 alkupuoliskon Berg edusti Ranskassa Lensiä. Hän pelasi Ligue 1:ssä 17 ottelua tekemättä maaleja.

Berg on pelannut tammikuun 24. päivään 2026 mennessä Bodø/Glimtin joukkueessa seitsemän Mestarien liigan, 20 Eurooppa-liigan ja 15 Konferenssiliigan ottelua. Hän on tehnyt Eurooppa-liigassa kaksi ja Konferenssiliigassa kolme maalia.

Berg pelasi Norjan alle 16-, alle 17-, alle 18- ja alle 19-vuotiaiden maajoukkueissa. Hän pelasi Norjan A-maajoukkueessa ensimmäisen kerran maaliskuussa 2021 MM-karsintaottelussa Gibraltaria vastaan. Hän on pelannut vuoden 2025 loppuun mennessä 39 maaottelua, joissa hän on ollut 23 kertaa avauskokoonpanossa. Hän ei ole tehnyt A-maaotteluissaan maaleja. Norja selviytyi vuoden 2026 MM-kilpailuihin ensi kertaa sitten vuoden 1998, ja Berg pelasi MM-karsintojen kahdeksassa ottelussa neljä kertaa avauskokoonpanossa ja tuli kolme kertaa vaihdosta kentälle.

Patrick Bergin isoisä Harald Berg, isä Ørjan Berg ja setä Runar Berg ovat pelanneet jalkapalloa Norjan A-maajoukkueessa, ja heidän lisäkseen toinen setä Arild Berg on pelannut Norjan pääsarjassa.

## Lähteet
Pentti Koskinen

**Pentti Koskinen** -nimisiä henkilöitä ovat:

* Pentti Koskinen, *Pentti Koskenala* (1911–1939), suomalainen pituushyppääjä
* Pentti Koskinen (1943–2023), suomalainen uimahyppääjä
* Pentti Koskinen, suomalainen valokuvaaja ja kuvajournalisti.
Kasper Høgh

**Kasper Waarts Thenza Høgh** (s. 6. joulukuuta 2000 Randers) on tanskalainen jalkapalloilija. Hän on pelipaikaltaan hyökkääjä ja pituudeltaan 186-senttimetrinen. Hän edustaa norjalaista Bodø/Glimtiä. Hän on pelannut kotimaansa ja Norjan lisäksi Islannissa.

Høgh on edustanut Tanskan Superliigassa Randersia ja Aalborgia sekä toisella sarjatasolla Hobrota. Hän on pelannut Superliigassa 36 ottelua ja tehnyt niissä kolme maalia. Hän voitti Tanskan cupin Randersin joukkueessa vuonna 2021 mutta ei pelannut loppuottelussa. Syksyllä 2020 hän pelasi Valur Reykjavíkin joukkueessa viisi Islannin pääsarjan ottelua ja voitti liigamestaruuden. Vuonna 2023 Høgh pelasi Stabækin joukkueessa 14 Norjan pääsarjan Eliteserienin ottelua ja teki niissä viisi maalia. Vuonna 2024 hän siirtyi Bodø/Glimtiin, jossa hän on kahden kauden aikana pelannut 51 Eliteserienin ottelua ja tehnyt niissä 29 maalia. Hän voitti vuonna 2024 liigamestaruuden.

Høgh pelasi kaudella 2024–2025 Eurooppa-liigassa 14 ottelua Bodø/Glimtin yltäessä välieriin ja oli seitsemällä maalillaan maalintekijätilaston jaetulla kärkisijalla. Kaudella 2025–2026 hän on pelannut Mestarien liigaa ja teki kaksi maalia tammikuussa 2026 voitokkaassa kotiottelussa Manchester Cityä vastaan.

Høgh pelasi Tanskan alle 18- ja alle 19-vuotiaiden maajoukkueissa.

## Lähteet
Juho Ahde

**Juho Salomon Ahde** (24. tammikuuta 1851 Hausjärvi – 5. toukokuuta 1927 Hyvinkää) oli suomalainen Helsingissä toiminut rakennusmestari ja kunnallisneuvos.

Juho Ahteen isä oli rakennusmestari Johannes Backberg. Hän sai jo kotona isältään opetusta muuraus- ynnä muissa rakennusalaan kuuluvissa töissä ja siirtyi Helsinkiin, jossa hän hankki rakennusmestarioikeudet käytännöllisen harjoittelun ja käsityö- ja iltakoulututkintojen avulla. Ahde kävi Helsingissä käsityökoulua 1873–1875. Hän toimi sen jälkeen rakennuspiirtäjänä arkkitehti F. A. Sjöströmin palveluksessa ja tuli sitten yleisten rakennusten ylihallitukseen, jossa hän palveli rakennuspiirtäjänä 1876–1878 ja rakennusmestarina 1879–1886. Tänä aikana hän johti useiden vankilarakennusten rakennustöitä. Hän johti rakennusutöitä Sörnäisten kuritushuoneen, Viipurin ja Oulun lääninvankilain rakennuksilla sekä teki myöhemmin urakalla Turun lääninvankilan muuraustyöt. Oulun iltakoulussa Ahde oli 1883–1886 piirustuksen ohjaajana. Vuonna 1886 Juho Ahde perusti Helsinkiin oman rakennusliikkeen ja hän rakensi vuosien kuluessa Helsinkiin noin 40 suurehkoa kivitaloa, muun muassa valtioneuvoston talon lisärakennus Hallituskadun puolella, valtioneuvoston kirjapainorakennus, Helsingin yliopiston voimistelu- ja piirustuslaitosten rakennus, Uuden Suomen ja Hufvudstadsbladetin kirjapainotalot, Suomalaisen Kirjallisuuden Seuran talo, Santahaminan luotsikasarmi, Helsingin Säästöpankin talo, talo n:o 21 Bulevardin varrella (myöhmmin Neuvosto-Venäjän lähetystötalo), valtion talot Bulevardi 29:ssä ja Laivastokatu l:ssä, Borgströmin uusi tupakkatehdas, John Stenbergin tehdasrakennus Siltasaarella sekä Kaivohuoneen ja Alppilan ravintolarakennukset.

Ahde oli Helsingin Käsityö- ja Tehdasyhdistyksen valtuutettuna yli 30 vuotta ja oli yhdistyksen varapuheenjohtajana. Hän oli Helsingin Käsityöläisseuran apu- ja eläkekassan johtokunnan jäsen vuodesta 1905 ja sen puheenjohtaja vuodesta 1911, Helsingin Rakennusmestariklubin ja Suomen Rakennusmestariliiton perustajajäsen, toimi kummankin johtokunnassa ja muissa luottamustehtävissä, Henkivakuutusyhtiö Salaman perustajia ja sen hallintoneuvoston jäsen noin 10 vuoden ajan, Luotto-Pankki Oy:n perustajia sekä Helsingin Suomalaisen Säästöpankin perustajia ja sen johtokunnassa alusta alkaen, ensiksi varajäsenenä ja sittemmin vakinaisena jäsenenä. Tämän lisäksi hän oli eräiden vakuutusyhtiöiden kiinteistöarviomiehenä sekä toiminut monissa kunnallisissa luottamustehtävissä ja kuului Kallion kirkon ja Helsingin seurakuntatalon rakennustoimikuntiin. Hän oli puolustusministeriön määräämä ministeriölle kuuluvien sotilasrakennusten tarkastuslautakunnan jäsen vuodesta 1919 sekä asevelvollisuuskutsuntalautakunnan jäsen vuodesta 1922 alkaen. Helsingin lisätyn valtuuston jäsenenä hän oli kuusi vuotta. Vuonna 1926 hän sai kunnallisneuvoksen arvon.

Juho Ahteen tytär oli arkkitehti ja muotisuunnittelija Aili-Salli Ahde-Kjäldman.

## Lähteet
Egil Østenstad

**Egil Johan Østenstad** (s. 2. tammikuuta 1972 Haugesund) on norjalainen ammattilaisuransa päättänyt jalkapalloilija, joka pelasi hyökkääjän pelipaikalla. Hän on vasenjalkainen ja pituudeltaan 183-senttimetrinen. Østenstad pelasi Norjan maajoukkueessa 18 ottelua ja teki niissä kuusi maalia.

Østenstad pelasi uransa alkuvuodet 1990–1996 Vikingin joukkueessa ja voitti Norjan liigamestaruuden 1991. Østenstad siirtyi seuraavaksi Englantiin, jossa hän edusti Southamptonia, Blackburn Roversia ja Manchester Cityä. Hän voitti Blackburn Roversin riveissä Englannin liigacupin 2002. Englannissa ollesaan Østenstad pelasi yhden kauden lainasiirrolla skotlantilaisessa Rangersissa, kunnes hän palasi Vikingiin ja lopetti uransa.

Østenstad pelasi ensimmäistä kertaa Norjan A-maajoukkueessa elokuussa 1993 pelatussa ystävyysottelussa Färsaaria vastaan. Hän teki ottelussa kaksi maalia. Lopuista maajoukkuemaaleistaan kolme hän teki ystävyysotteluissa ja yhden MM-karsinnoissa Sveitsiä vastaan. Østenstad pelasi yhden ottelun MM-kilpailuissa 1998 Skotlantia vastaan. Viimeisen maaottelunsa hän pelasi syyskuussa 2005 MM-karsinnoissa Skotlantia vastaan.

## Lähteet

## Aiheesta muualla
Gyzylsuw

**Gyzylsuw** on taajama Balkanin maakunnan Türkmenbaşyn piirikunnassa Turkmenistanissa. Se sijaitsee Türkmenbaşynlahden saarella 28 kilometriä Türkmenbaşysta etelään. Vuoden 2022 väestönlaskennan mukaan taajamassa oli 859 asukasta.

Gyzylsuw lienee saanut nimensä punaisesta pohjavedestään. Aleksandr Bekovitš-Tšerkasskin johtamat venäläiset perustivat sinne vuonna 1716 linnoituksen, josta Krasnovodskin kaupunki sai myöhemmin nimensä. Gyzylsuwista tuli vuonna 1940 kaupunkimainen taajama, jossa toimi neuvostoaikana kalastuskolhoosi ja laivankorjauspaja. Türkmenbaşynlahden hiekkasärkän kärjestä, jossa taajama sijaitsee, tuli vuonna 1962 saari, kun hiekkasärkän läpi kaivettiin laivaväylä.

Gyzylsuw on nykyään Turkmenistanin ainoa saarella sijaitseva asutuskeskus. Sinne on katamaraaniyhteys Türkmenbaşysta. Kalastusta harjoitetaan enää yksityisesti, ja asukkaat kärsivät juomaveden puutteesta. Paaluille rakennetun taajaman nähtävyyksiin kuuluvat venäläisen linnoituksen muistomerkki ja laivojen ”hautausmaa”.

## Lähteet
Rafael Breitenstein

**Fredrik Rafael "Riffa" Breitenstein** (26. tammikuuta 1886 Pyhäjärvi Vpl – 2. tammikuuta 1977 Tampere) oli suomalainen diplomi-insinööri ja yritysjohtaja.

Viipurin läänin Pyhäjärven pitäjän Vernitsan kylässä syntyneen Breitensteinin vanhemmat olivat agronomi Wilhelm Robert Breitenstein ja Alexandrine os. Buttenhoff. Hän pääsi ylioppilaaksi 1903 ja valmistui insinööriksi Dresdenin teknillisestä korkeakoulusta vuonna 1907. Hän jatkoi opintojaan Dresdenissä vielä vuoteen 1908 saakka.

Breitenstein aloitti uransa 1908 Hovinmaan paperitehtaalla. Hän oli sitten Kissakosken paperitehtaalla käyttöinsinöörinä 1909–1915 ja teknillisenä johtajana 1915–1919. Breitenstein tuli Verlan tehtaalle vuonna 1920 isännöitsijä Hjalmar Andersinin teknilliseksi apulaiseksi. Hän toimi Verlan tehtaan paikallisjohtajana 1922 ja sen jälkeen hän oli Tampereen kattohuopa- ja paperitehdas Oy:n teknillisenä johtajana 1923–1934. Hän hankki sitten osake-enemmistön Näsijärvi Oy:n pahvitehtaasta ja oli Näsijärvi Oy:n toimitusjohtajana 1934–1971.

Breitenstein toimi Suomen kartonkiyhdistyksen hallituksen luottamustehtävissä 1942-1970 sekä Näsijärvi Oy:n hallituksen puheenjohtajana vuodesta 1954 alkaen. Hänellä oli hallitustehtäviä myös Jätekeskuksella. Hän oli Suomen paperi-insinööriliiton jäsen vuodesta 1914 ja Suomessa toimivan ruotsinkielisten diplomi-insinöörien ja arkkitehtien järjestön Tekniska Föreningen i Finland jäsen vuodesta 1921 lähtien.

Rafael Breitenstein oli naimisissa vuodesta 1927 Ebba Eleonora Huikarisen kanssa. Breitensteinin veli agronomi Bruno Arthur Breitenstein (1880–1958) oli Verlan tehtaan isännöitsijänä 1923–1950. 

## Lähteet
Haakon VII:n vapaudenristi

**Haakon VII:n vapaudenristi** () on norjalainen kunniamerkki, joka perustettiin 18. toukokuuta 1945. Sitä jaetaan ansioista toisen maailmansodan aikana niin sotilaille kuin siviileille. Saajan ei tarvitse olla Norjan kansalainen, ja kunniamerkkiä voidaan jakaa myös postuumisti. Kunniamerkkiä jakaa Norjan hallitsija.

Kunnianosoitusta myönnetään yhdessä luokassa ja sen nauha on tummansininen valkoisilla raidoilla:

*  kunniamerkin nauha

## Lähteet
Berndt Herman Aminoff

**Berndt Herman Aminoff** (26. tammikuuta 1886 Viipuri – 2. toukokuuta 1972) oli suomalainen asemakaava-arkkitehti.
 
Aminoff valmistui arkkitehdiksi 1909. Hän työskenteli professori Eliel Saarisen apulaisena hänen arkkitehtitoimistossaan vuoteen 1918 saakka. Aminoff toimi Helsingin kaupungin kiinteistöviraston ensimmäisenä apulaisasemakaava-arkkitehtina vuodesta 1919 vuoteen 1953 saakka, jolloin hän jäi eläkkeelle. Aminoff on Arkitektgilletin varapuheenjohtaja ja Suomen arkkitehtiliiton rahastonhoitaja. Aminoff kuului 1946–1953 jäsenenä Helsingin ja sen ympäristön aluesuunnitteluliitto r.y.:hyn sekä 1945–1953 kiinteistölautakunnan asettamaan kadunnimikomiteaan. Hänen harrastuksiinsa kuului Suomen kaupunkien historia ja sukututkimus. Berndt Amonoffin kokoelma on Helsingin kaupunginarkistossa.

## Lähteet
Satoshi (laulaja)

**Vlad Sabajuc** (s. 13. syyskuuta 1998), joka tunnetaan taiteilijanimellä **Satoshi**, on moldovalainen laulaja-lauluntekijä, räppäri ja säveltäjä. Hänen on määrä edustaa Moldovaa vuoden 2026 Eurovision laulukilpailussa Itävallassa. 

## Biografia
Vlad Sabajuc syntyi 13. syyskuuta 1998 Cahulissa, Moldovassa, jossa hän asui kunnes hän täytti 18. Sabajuc on ollut kiinnostunut musiikista pienestä pitäen ja hän alkoi säveltää omia kappaleita seitsemännellä luokalla sekä opetteli soittamaan rumpuja. Vuonna 2019 hän aloitti musiikkiuransa nimellä Satoshi. Vuoden 2022 hän solmi levytyssopimuksen Versus Artist -levy-yhtion kanssa. Satoshi opiskeli Chișinăun musiikkiopistossa.

Tammikuussa 2026 hän osallistui Moldovan euroviisukarsintaan *Finala Națională* kappaleella ”Viva, Moldova!”. Hän voitti kilpailun saaden eniten pisteitä sekä yleisöltä että ammattiraadeilta. Täten Satoshi edustaa Moldovaa vuoden 2026 Eurovision laulukilpailussa Wienissä, Itävallassa.

## Diskografia
### Studioalbumit
* *Rush* (2022)
* *+373* (2023)
* *Sport* (2024)
* *Minim Efort* (2025)

### Singlet

* ”Cad în sus” (2020)
* ”Origini” (2020)
* ”Sunt” (2020)
* ”Eden” (2020)
* ”Est” (2021)
* ”Căldură pe dos” (2021)
* ”Unmaturman” (feat. Mahaya) (2021)
* ”Foaie verde” (2021)
* ”Rush” (2022)
* ”I Love You” (feat. Prima Dragoste) (2022)
* ”Venice Beach” (2022)
* ”Mama mi-a spus” (2022)
* ”Dragostea mare” (2022)
* ”N-avem scuze” (2023)
* ”Asta-i situația” (2023)
* ”Am venit” (2023)
* ”Căștile mele” (2023)
* ”Dansăm” (2023)
* ”Atâta pot” (2023)
* ”Unde verile” (2023)
* ”Lucruri noi” (2023)
* ”Semafoare” (2023)
* ”Singur” (2023)
* ”Ochii” (2023)
* ”În ce moment te-am întrebat” (2024)
* ”Bate, vântule” (feat. Irina Rimes) (2024)
* ”Soarele răsare din nou” (2024)
* ”Cel mai probabil” (2024)
* ”Am un frate” (2024)
* ”Sari” (2024)
* ”Strigă” (2024)
* ”Siluete” (2024)
* ”Cum se întâmplă” (2024)
* ”Oi Boy” (2024)
* ”U La La” (2024)
* ”Cu cine ții” (2024)
* ”Umătoarea întrebare” (2024)
* ”Faruri” (2024)
* ”De partea ta” (2025)
* ”Viva, Moldova!” (2025)

## Lähteet
Ilijana Jotova

**Ilijana Jotova** (; s. 24. lokakuuta 1964 Sofia) on bulgarialainen poliitikko, joka on toiminut maansa presidenttinä tammikuusta 2026. Aiemmin hän on ollut kansalliskokouksen jäsen vuosina 2005–2007 ja meppi 2007–2017. Vuonna 2017 hänestä tuli Rumen Radevin varapresidentti. Jotova on opiskellut Ranskan Kansallisessa hallintokoulussa ja puhuu sujuvaa ranskaa. Lisäksi hän pystyy työskentelemään englanniksi ja venäjäksi. Ennen poliittista uraansa hän työskenteli Bulgarian yleisradion toimittajana ja Bulgarian sosialistisen puolueen tiedottajana. Jotova on naimisissa ja hänellä on yksi poika.

## Lähteet

## Aiheesta muualla
Viva, Moldova!

**Viva, Moldova!** () on moldovalaisen laulaja-lauluntekijä  Satoshin kappale, joka julkaistiin 7. tammikuuta 2026. Satoshi voitti Moldovan euroviisukarsinnan *Finala Națională* ja täten edustaa maata Eurovision laulukilpailussa 2026 Itävallassa.

## Lähteet
Gabriel Romanus

**Gabriel Romanus** (s. 25. tammikuuta 1939) on ruotsalainen liberaali poliitikko. Hän toimi valtiopäiväedustajana vuosina 1969–1982 ja sosiaaliministerinä 1978–1979. Vuosina 1982–1999 Romanus johti Systembolagetia.
## Lähteet

## Aiheesta muualla

* Ruotsin valtiopäivät
Lawford

**Lawford** tarkoittaa muun muassa seuraavia:

## Sukunimi
* Christopher Lawford (1955–2018), yhdysvaltalainen näyttelijä
* Herbert Lawford (1851–1925), brittiläinen tennispelaaja
* Patricia Kennedy Lawford (1924–2006), Kennedy-klaanin jäsen
* Peter Lawford (1923–1984), englantilaissyntyinen yhdysvaltalainen näyttelijä

## Muut
* HMS Lawford (K514), Britannian kuninkaallisen laivaston Captain-luokan fregatti
Rjukanin–Notoddenin teollisuusperintökohde

**Rjukanin–Notoddenin teollisuusperintökohde** on teollisuuteen liittyvä rakennuskokonaisuus Norjassa Telemarkin alueella, Notoddenin ja Rjukanin kaupungeissa. Norsk Hydro -yhtiö perusti kompleksin valmistamaan keinotekoisia lannoitteita ilmassa olevasta typestä. Se rakennettiin vastaamaan länsimaailman kasvavaa maataloustuotannon kysyntää 1900-luvun alussa. Dramaattisessa vuoristo-, vesiputous- ja jokilaaksomaisemassa sijaitseva alue käsittää vesivoimalaitoksia, siirtolinjoja, tehtaita, liikennejärjestelmiä ja työväenasuntoja, sekä niihin liittyviä palvelurakennuksia, kuten koulun ja kaupan.

Ruukkialueet on yhdistetty rautateitse ja lautalla satamiin, joissa lannoitteet lastattiin. Rjukan-Notoddenin alueella teollisuuden vaatimat rakenteet istuvat poikkeuksellisella tavalla jylhään luonnonmaisemaan. Sitä pidetään esimerkkinä teollistumisen globaalista vaiheesta 1900-luvun alussa. Kohde on Unescon maailmanperintökohde vuodesta 2015.

## Lähteet
Meltosjärvi

**Meltosjärvi** on kylä Ylitorniossa. Kylä sijaitsee kunnan koillisosassa napapiirin tuntumassa Ison Meltosjärven ja Vähän Meltosjärven välissä. Meltosjärvellä asuu noin sata asukasta.

Meltosjärvi on pieni aluellinen keskus ja sieltä löytyvät muun muassa Meltosjärven kirkko ja terveysasema.

## Aiheesta muualla
*Meltosjärven kyläyhdistys ry

## Lähteet
Gyzylgaýa

**Gyzylgaýa** on taajama Balkanin maakunnan Türkmenbaşyn piirikunnassa Turkmenistanissa. Se sijaitsee Ustjurtin laakion eteläosassa 245 kilometriä Türkmenbaşysta koilliseen. Vuoden 2022 väestönlaskennan mukaan taajamassa oli 993 asukasta.

Gyzylgaýasta tuli Sernojen uraanikaivoksen hallintokeskus vuonna 1954 ja kaupunkimainen taajama vuonna 1956. Kaivos suljettiin uraanivarojen ehtymisen takia vuonna 1966. Taajamassa toimi myöhemmin kolme karjanhoitosovhoosia, jotka lakkautettiin Neuvostoliiton hajottua. Suuri osa asukkaista on sen jälkeen muuttanut pois.

Gyzylgaýan pohjoispuolella Çagylissa on suuri rautamalmiesiintymä, jonka hyödyntämisen mahdollistaa uusi Kazakstanista Bereketiin johtava rautatie.

## Lähteet
Märta Ekström

**Märta Valborg Ekström** (28. tammikuuta 1899 Värmdö – 23. tammikuuta 1952 Tukholma) oli ruotsalainen näyttelijä. Hän opiskeli Kuninkaallisessa musiikkiakatemiassa ja Dramatenin oppilaskoulussa ja teki uransa pääosin Dramatenissa.
## Lähteet

## Aiheesta muualla

* Svensk Filmdatabas
9249 Yen

**9249 Yen (4606 P-L)** on keskikokoinen päävyöhykkeen asteroidi, joka kiertää Marsin ja Jupiterin välisellä vyöhykkeellä. Asteroidi kiertää Auringon ympäri  (noin ) kiertoradalla, joka on lähimmillään  astronomisen yksikön ja etäisimmillään  astronomisen yksikön päässä Auringosta. Asteroidi on läpimitaltaan noin .

Asteroidi on nimetty Chen-wan L. Yenin kunniaksi.

## Lähteet
Kauppakaari (Kerava)

**Kauppakaari** on Keravan keskustan läpi kulkeva kävelykatu. 

Nykyinen Kauppakaari oli alun perin osa Sipoosta Keravan kautta Tuusulan kirkonkylään johtanutta tietä, joka on ollut olemassa ainakin jo 1700-luvulla. Vuonna 1918 sen Keravalla oleva osuus sai nimen Valtatie. Viimeistään 1970-luvulla sen rautatien länsipuolella oleva osuus sai nimen Tuusulantie, joka edelleen on kävelykatuosuuden länsipäästä, Sibeliuksentien risteyksestä Tuusulaan johtavalla tieosuudella.

Kadun muuttamista kävelykaduksi alettiin suunnitella jo 1960-luvulla, mutta se kaavoitettiin vasta 1970-luvulla ja rakennettiin 1980–1990-luvuilla. Katu valittiin Vuoden ympäristörakenteeksi vuonna 1996. Vuonna 2026 Keravan kaupunki järjestää kadun uudistamisesta suunnittelukilpailun.

Kauppakaaren jatkeena rautatien toisella puolella on Sampolankaari, joka myös on kävelykatu. Ne yhdistää toisiinsa rautatien alittava Sampolantunneli. Yhdessä nämä muodostavat Suomen pisimmän kävelykadun.

## Lähteet

## Aiheesta muualla

* >
Neuvosto-Venäjän lähetystötalo

**Neuvosto-Venäjän lähetystötalo** oli Helsingissä Bulevardi 21:ssa Bulevardin ja Albertinkadun kulmassa vastapäätä Aleksanterin teatteria sijainnut viisikerroksinen rakennus.

Uusrenessanssityylinen talo valmistui 1899. Sen suunnitteli arkkitehtitoimisto Grahn, Hedman & Wasastjerna. Ennen Suomen itsenäistymistä talossa sijaitsi venäläisiä virastoja ja tyttökoulu. Suomen itsenäistyttyä talossa toimi parin vuoden ajan Etsivä keskuspoliisi ennen siirtymistään Ratakadulle. Neuvosto-Venäjän lähetystö aloitti toimintansa talossa vuonna 1920, kun diplomaattiset suhteet Neuvosto-Venäjän ja Suomen välillä solmittiin Tarton rauhansopimuksen jälkeen. Lähetystön toiminta päättyi 1941 ja rakennus raunioitui jatkosodan aikana Helsingin suurpommituksissa helmikuussa 1944.  Kun Suomen ja Neuvostoliiton diplomaattisuhteet palautettiin sodan jälkeen, aiottiin vanha Bulevardin lähetystötalo aluksi rakentaa uudelleen, mutta vuonna 1948 suoritetussa vaihtokaupassa Neuvostoliitto saikin sen tilalle uuden tontin Tehtaankadulta. 

Raunioituneen lähetystötalon purkivat teekkarit vuonna 1949 talkoovoimin, ja sen tiiliä käytettiin Otaniemen Teekkarikylän rakentamiseen. Tontti oli siirtynyt vaihtokaupassa Suomen valtiolle, ja siihen valmistui vuonna 1961 virastotalo, jossa ovat toimineet muun muassa Verohallitus, Uudenmaan lääninverovirasto, Valtiontalouden tarkastusvirasto ja Patentti- ja rekisterihallitus.

## Lähteet
Nils Brahe nuorempi

**Nils Brahe nuorempi** (10. huhtikuuta 1633 Anklam – 25. tammikuuta 1699 Tukholma) oli ruotsalainen kreivi ja valtaneuvos. Hänestä tuli eversti Pohjan sodassa ja hänet nimettiin valtaneuvostoon vuonna 1660. Brahe toimi alaikäisen Kaarle XI:n holhoojahallituksen jäsenenä. Avioliittonsa kautta hän sai haltuunsa Skoklosterin linnan. Lisäksi hän peri sedältään Pietari Brahelta Visingsborgin. Hän olikin aikansa rikkaimpia ruotsalaisia, mutta menetti paljon omaisuutta isossa reduktiossa. Vuonna 1682 hänet myös erotettiin valtaneuvostosta.
## Lähteet

## Aiheesta muualla
Michael Häupl

**Michael Häupl** (s. 14. syyskuuta 1949 Altlengbach, Ala-Itävalta) on itävaltalainen biologi ja sosiaalidemokraattinen poliitikko, joka toimi pitkään Wienin pormestarina.

## Elämä ja ura
Häupl kävi koulunsa Kremsissä ja opiskeli sen jälkeen biologiaa ja eläintiedettä Wienin yliopistossa. Hän väitteli tohtoriksi 1977 aiheenaan gekkoliskolajien kallon ja pään lihaksiston anatomia ja työskenteli vuosina 1975–1983 Wienin Luonnonhistoriallisen museon tutkijana.

Kouluaikoinaan Häupl kuului jonkin aikaa saksalais-kansallismieliseen, äärioikeistolaiseen opiskelijajärjestöön *(Burschenschaft)* nimeltä Rugia, mutta kertoo kokeneensa 19-vuotiaana eräänlaisen poliittisen kääntymyksen. Varsinaisen poliittisen uransa hän aloitti opiskeluaikoinaan Itävallan sosialistisessa opiskelijaliitossa (*Verband Sozialistischer Studenten Österreichs, VSStÖ*), jonka valtakunnallinen puheenjohtaja hän oli vuosina 1975–1977. Tämän jälkeen hän toimi Itävallan sosiaalidemokraattisen puolueen (SPÖ) paikallisosastoissa, mm. Wienin Ottakringin kaupunginosassa. Vuonna 1983 hänet valittiin Wienin kaupunginvaltuustoon. Huhtikuussa 1993 hänestä tuli Wienin SPÖ:n puheenjohtaja, ja marraskuussa 1994 hän seurasi Helmut Zilkiä Wienin pormestarina ja Wienin osavaltion maaherrana.

Vuosina 1994–1996 sekä 2001–2010 SPÖ hallitsi Häuplin johdolla Wieniä yksin, absoluuttisella enemmistöllä. Vuosina 1996–2001 kaupunginhallituksessa SPÖ:n koalitiokumppanina oli konservatiivinen Kansanpuolue (ÖVP), vuosina 2010–2020 Vihreät. Häuplin pormestarikaudella Itävalta ja sen useat naapurimaat liittyivät Euroopan unioniin ja Wienissä toteutettiin useita merkittäviä rakennusprojekteja: uusia kaupunginosia rakennettiin, metro- ja kaukolämpöverkkoa laajennettiin voimakkaasti.

SPÖ:ssä Häupl toimi liittovaltion tasolla puolueen varapuheenjohtajana sekä touko-kesäkuussa 2016, liittokansleri Werner Faymannin erottua poliittisista tehtävistään, puolueen väliaikaisena puheenjohtajana. Tammikuussa 2018 Häupl luopui Wienin SPÖ:n puheenjohtajuudesta ja toukokuussa 2018 pormestarin tehtävästä; molemmissa tehtävissä häntä seurasi Michael Ludwig.

Lähdettyään politiikasta Häupl on toiminut vuodesta 2020 *Volkshilfe*-avustusjärjestön puheenjohtajana sekä vuodesta 2021 Itävallan fasisminvastaisen vastarinnan historiaa tutkivan ja tallentavan *Dokumentationsarchiv des österreichischen Widerstandes* -instituutin hallintoneuvoston puheenjohtajana. Jonkin aikaa hän johti myös jalkapalloseura Austria Wienin kuratoriota.

## Yksityiselämä
Häupl on julkisuudessa tultu tuntemaan hyvän ruoan ja juoman arvostajana, jonka harrastuksiin kuuluu ruoanlaitto. Hän on naimisissa lääkäri Barbara Hörnleinin kanssa, joka on toiminut Wienin alueellisen sairausvakuutuskassan johtajana. Aiemmista kahdesta avioliitosta hänellä on tytär ja poika.

Joulukuussa 2024 Häupl kertoi ORF:n studiohaastattelussa sairastavansa Parkinsonin tautia.

## Lähteet
Kati Laukkanen

**Kati Laukkanen** on suomalainen ohjaaja, toimittaja ja dokumentaristi. Hän on ohjannut muun muassa dokumenttielokuvan PMMP keikalla: ei enää ikinä (2025).

## Koulutus ja ura
### Koulutus
Laukkanen on opiskellut Tampereen yliopistossa kuvajournalismia ja valmistunut yhteiskuntatieteen kandinaatiksi.

### Toimittaja
Laukkanen on työskennellyt toimittajana muun muassa Ylen Perjantai-dokkarien puolella. Siellä hän teki esimerkiksi dokumentin: 20- vuotta ilman isää (2016), joka kertoo Laukkasesta itsestään ja siitä kuinka hän tapaa isänsä yli 20 vuoden jälkeen. Laukkanen teki toimittajan töiden yhteydessä lehtikuvaajan ja valovaajan töitä Ilta-Sanomissa, Keskisuomalaisessa ja Hämeen Sanomissa. 

### Ohjaaja ja dokumentaristi
Laukkanen on toiminut dokumenttiohjaajana ja käsikirjoittajana, erityisesti Ylen dokumenttitoimituksessa. Hän on ohjannut muun muassa viisiosaisen dokumenttisarjan Tytöt 18 (2022). Sarja seuraa neljän oululaisen nuoren elämää ja kamppailua päihde-, mielenterveys- ja sosiaalisten haasteiden kanssa.

Venla-gaalassa 2026 hän sai kaksi venlaa dokumenttielokuvallaan PMMP keikalla: ei enää ikinä.  

## Filmografia
* *20- vuotta ilman isää*
* *This is Finland*
* *Syötäväksi syntynyt*
* *Ilkosillaan*
* *30 kilometriä päivässä*
* *Tytöt 18*
* *Käsi*
* *PMMP keikalla: ei enää ikinä*

## Palkinnot
;Kultainen Venla -palkinto

* *PMMP keikalla: ei enää ikinä:* vuoden event-ohjelma
* *PMMP keikalla: ei enää ikinä:* vuoden ohjaaja (viihde ja fakta) 

## Lähteet

## Aiheesta muualla
*
Guwlymaýak

**Guwlymaýak** on taajama Balkanin maakunnan Türkmenbaşyn piirikunnassa Turkmenistanissa. Se sijaitsee Kaspianmeren rannalla 45 kilometriä Türkmenbaşysta luoteeseen. Vuoden 2022 väestönlaskennan mukaan taajamassa oli 1&nbsp;853 asukasta.

Paikkakunta on saanut nimensä siellä sijaitsevasta majakasta. Siitä tuli kaupunkimainen taajama vuonna 1935. Ainoa tuotantolaitos on Turkmenhimiýa-konsernin omistama Guwlyduzin suolatehdas, joka valmistaa ruokasuolaa ja teollisuuden käyttämää teknistä suolaa. Sen raaka-aineena toimii lähellä sijaitsevan suolajärven lähes kolmimetrinen suolakerros. Guwlymaýakista suunnitellaan myös sen eteläpuolella sijaitsevan Gyýanlyn tuotantolaitosten (nestekaasulaitos ja polymeeritehdas) asuintaajamaa.

Guwlymaýak koostuu etupäässä yksikerroksisista asuintaloista. Sitä asuttavat turkmeenien lisäksi kazakit ja venäläiset, joista suurin osa on muuttanut pois. Taajama kärsii juomaveden puutteesta, mutta rantojensa ansiosta se on myös suosittu lomanviettopaikka.

## Lähteet
António José Seguro

**António José Martins Seguro** (s. 11. maaliskuuta 1962 Penamacor) on portugalilainen poliitikko. Hänet valittiin Portugalin presidentiksi vuoden 2026 presidentinvaalissa.

## Ura
António José Seguro tuli mukaan politiikkaan toimimalla aktiivisesti sosialistipuolueen opiskelija- ja nuorisotoiminnassa. Hän toimi myös puolueen nuorisojärjestön pääsihteerinä. Seguro valittiin kansanedustajaksi Portugalin parlamenttiin vuonna 1991, ja sen jälkeen hän uusi paikkansa monta kertaa.

Europarlamentaarikoksi Seguro valittiin vuonna 1999, mutta v. 2001 hän palasi kesken kauden kotimaansa politiikkaan. Seguro työskenteli muun muassa salkuttomana ministerinä (2001–2002) pääministeri António Guterresin hallituksessa ja kansanedustajana (2002–2014).

Seguro toimi sosialistipuolueen puheenjohtajana (pääsihteerinä) vuosina 2011–2014. Vuonna 2014 hän hävisi puolueensa puoluejohtajan vaalin António Costalle. Seguro vetäytyi pois kansallisesta politiikasta ja opetti kansainvälisiä suhteita yksityisessä Lissabonin autonomisessa yliopistossa yli kymmenen vuoden ajan.

### Presidenttikausi
António José Seguro voitti Portugalin presidentinvaalin 2026 ensimmäisen kierroksen 31,1&nbsp;%:n ääniosuudella. Vaalien toisella kierroksella hän kukisti vastaehdokkaansa prosenttiosuuksin 66,8–33,2. Seguron virkakausi presidenttinä alkoi 9. maaliskuuta 2026.

## Lähteet

## Aiheesta muualla

* Seguron presidenttivaalisivusto 2026  (seguropresidente.pt)
Jouni Välijärvi

**Jouni Ensio Välijärvi** (s. 2. huhtikuuta 1952 Rantsila) on suomalainen kasvatustieteilijä ja koulutustutkimuksen emeritusprofessori.

Jouni Välijärvi syntyi maaviljelijä Niilo Adolf Välijärven ja emäntä Elli Marjatta Seppälän perheeseen. Hän avioitui 1976 Anita Makkosen kanssa. Välijärvi tuli ylioppilaaksi Oulun normaalilyseosta 1971 ja valmistui Jyväskylän yliopistosta kasvatustieteen kandidaatiksi 1978 ja lisensiaatiksi 1988 ja väitteli siellä kasvatustieteen tohtoriksi 1993. 

Välijärvi oli sunnittelija Keski-Suomen lääninhallituksessa 1978–1979 ja johtaja opetushallituksessa 1992–1996. Jyväskylän yliopistossa hän oli tutkija ja erikoistutkija 1979–1995, koulutuksen tutkimuslaitoksen johtaja 1996–2002 ja sitten koulutustutkimuksen professori. Oulun yliopiston dosentti hänestä tuli 1999. Välijärvellä on myös ollut useita luottamus- ja asiantuntijatehtäviä, hän tuli tunnetuksi muun muassa Suomen PISA-arviointien koordinaattorina. Koulutuksen arvioinnin ohella Välijärvi on tutkinut esimerkiksi koulutuspolitiikkaa, koulutusta kansainvälisesti ja opetuksen suunnittelua. Hän on sekä julkaissut tutkimuksia että ollut kirjoittamassa tietoteoksia. Opetusalan Ammattijärjestö OAJ valitsi hänet vuoden koulutusvaikuttajaksi 2017.

## Lähteet
Ele (yhtye)

**ELE** on vuonna 2008 Eva Louhivuoren perustama folk-yhtye, joka on tehnyt musiikkia Eino Leinon runoihin pohjautuen. Yhtyeen jäsenet ovat tutustuneet toisiinsa Helsingin Pop & Jazz -konservatoriossa. Louhivuori on myös vastannut laulujen sovituksista. Yhtyeen vuonna 2015 julkaistua ensilvevyä *Ele* on kuvailtu omaehtoiseksi, kauniiksi ja puhuttelevaksi.

Yhtyeen ensilevy julkaistiin vuonna 2015 ja kantaa nimeä Ele. Levy on äänitetty Hollollassa vuonna 2014. Ensimmäisen kappaleen *Kun muistelen* Louhivuori sävelsi abivuonnaan ylioppilaslahjaksi ystävälleen. Yhtyeen mesenaattina ja ensilevyn mahdollistajana toimi näyttelemisestään tunnettu Riku Nieminen. 

## Jäsenet

* Eva Louhivuori – laulu, koskettimet, kitara
* Nicholas Rehn – kitara, laulu
* Antti Korhola – viulu, mandoliini, laulu
* Juho Kanervo – sello, basso
* Ilkka Tolonen – lyömäsoittimet, laulu

## Diskografia

### Studioalbumit

* *Ele* (2015)

## Lähteet

## Aiheesta muualla

* Eleen verkkosivut
* Ele, jyväskylän ylioppilaslehti
* Ele Keskisuomalainen
Giovanni Franzoni

**Giovanni Franzoni** (s. 30. maaliskuuta 2001) on italialainen alppihiihtäjä. Hän on voittanut vauhtilajeissa kaksi maailmancupin osakilpailua vuonna 2026.

Franzoni voitti nuorten maailmanmestaruuden supersuurpujottelussa vuonna 2021 sekä syöksylaskussa ja alppiyhdistetyssä vuonna 2022. Lisäksi hän sai hopeaa suurpujottelussa vuonna 2021 ja pronssia supersuurpujottelussa vuonna 2022.

Franzoni kilpaili aikuisten arvokilpailuissa ensimmäisen kerran Cortina d’Ampezzon MM-kilpailuissa 2021, jolloin hän sijoittui 14:nneksi suurpujottelussa ja 23:nneksi alppiyhdistetyssä. Saalbachin MM-kilpailuissa 2025 hän sijoittui 20:nneksi suurpujottelussa ja 21:nneksi syöksylaskussa. Milanon ja Cortinan olympialaisissa 2026 Franzoni saavutti hopeaa syöksylaskussa ja oli kuudes supersuurpujottelussa.

Franzoni kilpaili maailmancupissa ensimmäisen kerran joulukuussa 2020. Hän sijoittui maailmancupin pisteille eli kolmenkymmenen parhaan joukkoon ensimmäisen kerran tammikuussa 2022 Adelbodenin suurpujottelussa sijoittumalla 24:nneksi. Kymmenen parhaan joukkoon hän ylsi ensimmäisen kerran neljännellä sijallaan Beaver Creekin supersuurpujottelussa joulukuussa 2024. Kaudella 2025–2026 hän ylsi useamman kerran palkintosijoille. Hän oli joulukuussa kolmas Val Gardenan supersuurpujottelussa. Tammikuussa Wengenissä hän voitti supersuurpujottelun ja sijoittui seuraavana päivänä syöksylaskussa kolmanneksi. Seuraavana viikonloppuna Kitzbühelissä hän voitti syöksylaskun. Hän sijoittui toiseksi Courchevelin syöksylaskussa maaliskuussa 2026. Maailmancupin kokonaiskilpailussa hän oli kymmenes, supersuurpujottelucupissa neljäs ja syöksylaskucupissa viides.

## Lähteet
10133 Gerdahorneck

**10133 Gerdahorneck (1993 GC1)** on keskikokoinen päävyöhykkeen asteroidi, joka kiertää Marsin ja Jupiterin välisellä vyöhykkeellä. Asteroidi kiertää Auringon ympäri  (noin ) kiertoradalla, joka on lähimmillään  astronomisen yksikön ja etäisimmillään  astronomisen yksikön päässä Auringosta. Asteroidi on läpimitaltaan noin  ja sen pyörähdysaika akselin ympäri on .

## Lähteet
Alex Tóth

**Alex László Tóth** (s. 23. lokakuuta 2005 Budapest) on unkarilainen jalkapalloilija. Hän edustaa Englannin Valioliigassa pelaavaa Bournemouthia ja on pelipaikaltaan keskikenttäpelaaja.

## Seurajoukkueura

### Ferencváros
Tóth pelasi Gloriett SE:n, Ferencvárosin ja Honvédin junioreissa. Hän debytoi Ferencvárosin edustusjoukkueessa 20. toukokuuta 2023 Unkarin liigan ottelussa Debreceniä vastaan. Hän pelasi kahdeksan päivää myöhemmin myös Unkarin liigan kauden 2022–2023 päätösottelussa Mezőkövesdiä vastaan.

Kaudella 2023–2024 Tóth pelasi Ferencvárosissa viisi Unkarin liigan ottelua sekä yhden Unkarin cupin ottelun. Hän pelasi vuonna 2024 myös 23 ottelua lainalla sarjatasoa alempana Soroksárissa. Tóth vakiinnutti paikkansa Unkarin-mestaruuden voittaneen Ferencvárosin avauskokoonpanossa kauden 2024–2025 jälkimmäisellä puoliskolla ja pelasi kevätkaudella 2025 Unkarin liigassa 17 ottelua, joista 16 avauskokoonpanossa. Hän teki otteluissa kaksi maalia: ensimmäisen 20. huhtikuuta 2025 Nyíregyházaa vastaan ja toisen 18. toukokuuta 2025 Fehérvária vastaan. Eurooppa-liigassa Tóth debytoi 12. joulukuuta 2024 PAOKia vastaan ja pelasi kaudella 2024–2025 Eurooppa-liigassa neljä ottelua, joista yhden avauskokoonpanossa.

Tóth ehti pelata kaudella 2025–2026 Ferencvárosissa 14 Unkarin liigan ottelua ja hän teki Unkarin liigan kauden ainoaksi jääneen maalinsa 9. marraskuuta 2025 ottelussa Kazincbarcikaa vastaan. Hän pelasi kaudella 2025–2026 myös viisi Eurooppa-liigan ottelua.

### Bournemouth
Tammikuussa 2026 Tóth siirtyi Englannin Valioliigan Bournemouthiin 12 miljoonan euron siirtosummalla. Hän allekirjoitti Bournemouthin kanssa 5,5-vuotisen sopimuksen. 

## Maajoukkueura
Tóth pelasi vuosina 2022–2024 kaikissa Unkarin juniorimaajoukkueissa alle 17-vuotiaista alle 21-vuotiaisiin.

Tóth debytoi Unkarin A-maajoukkueessa 23. maaliskuuta 2025 Kansojen liigan ottelussa Turkkia vastaan, jossa hän tuli vaihdosta kentälle Dániel Gazdagin tilalle ottelun 60. minuutilla. MM-kilpailujen 2026 karsinnoissa hän pelasi kaikki Unkarin kuusi ottelua. Tammikuun loppuun 2026 mennessä hän on pelannut yhdeksän maaottelua, joista viisi avauskokoonpanossa.

## Lähteet
Anversois (1807)

**Anversois** oli Ranskan laivaston 74-tykkinen Téméraire-luokan linjalaiva.

## Valmistus

Alus tilattiin 24. huhtikuuta 1804 Antwerpenistä, missä köli laskettiin kesäkuussa. Alus laskettiin vesille 7. kesäkuuta 1807 ja otettiin palvelukseen seuraavana päivänä. Se siirrettiin lokakuussa Vlissingeniin varusteltavaksi ja valmistui maaliskuussa 1808.

## Palvelus
Alus sai 29. elokuuta 1814 nimen *Éole*, mutta nimi palautettiin sadan päivän keisarikunnan aikana 22. maaliskuuta 1815 *Anversoisiksi*. Nimi palautettiin 15. heinäkuuta 1815 *Éoleksi*. Alus luovutettiin 1. elokuuta 1814 Ranskalle, joka sijoitti sen Scheldtin laivueen divisioonaansa. Se saapui 20. syyskuuta Brestiin, missä se oli 1818 liian heikkokuntoinen siirrettäväksi Lorientiin. Sen sijasta Lorientiin lähetettiin proomuksi *[[Duguesclin (1807)|Duguesclin]]*. Alus todettiin käyttökelvottomaksi 23. helmikuuta 1819 ja määrättiin romutettavaksi 3. joulukuuta.

## Lähteet
*

### Viitteet
Jef Lambeaux

**Jef l. Joseph Marie Thomas Lambeaux** (1852 Antverpen – 6. kesäkuuta 1908) oli belgialainen kuvanveistäjä. Hän opiskeli taideakatemiassa Antverpenissa opettajanaan Jean Geefs.

Pariisissa hän sai vaikutteita silloin uudenaikaisesta realistisesta veistotaiteesta ja Italiassa Michelangelon ja Giovanni da Bolognan teoksista. Lambeaux'n taide on tekotavaltaan mestarillista, tyyliltään maalauksellista ja rohkeaa, ja leimaltaan kansallis-flaamilaisena se muistuttaa monin tavoin Rubensia.

## Pääteoksia
;Antverpenissa: 
* *Suudelma* (1880), pronssiryhmä
* *Brabo-kaivo* (1887)
* *Prometheus*
* *Hendrik Conscience’n muotokuva*
;Brysselissä:
* *Painijat*
* *Viettelys*, iso ryhmäkuva
* *Inhimilliset intohimot*, valtava marmorireliefi
* *Abraham Orteliuksen muotokuva*

## Veistoksia

Zelfportret van Jef Lambeaux2.JPG|Jef Lambeaux’n omakuvat
Anvers brabo.jpg|*Brabo-kaivo* , esittää legendaarista roomalaista sotilasta Silvius Braboa. Antwerpenissa Grote Markt, Antwerpen.
Mariemont Lambeaux Triomphe de la Femme 02.JPG|Triumph der Frau, Musée royal de Mariemontin puisto.
20100713 liege19.JPG|Der gebissene Faun, Parc de la Boverie, Liège.
Temple of Human Passions.jpg|*Inhimilliset intohimot*, veistoksessa *Intohimojen temppeli*, Jubelpark, Bryssel.


## Lähteet

## Aiheesta muualla
Ekerem

**Ekerem** on taajama Balkanin maakunnan Esengulyn piirikunnassa Turkmenistanissa. Se sijaitsee Kaspianmeren rannalla 75 kilometriä Esengulysta pohjoiseen. Vuoden 2022 väestönlaskennan mukaan taajamassa oli 3&nbsp;972 asukasta.

Ekerem on syntynyt vuonna 1959 löydetyn öljy- ja maakaasuesiintymän yhteyteen. Siitä tuli kaupunkimainen taajama vuonna 1961.

Ekeremin lähellä sijaitsee tärkeä öljyn- ja kaasuntuotantoalue. Taajamassa on pieni öljysatama ja suolanpoistolaitos. Sinne on suunniteltu myös joditehdasta.

## Lähteet
Denis Lambin

**Denis Lambin** l. **Dionysius Lambinus** (1516–1572), oli ranskalainen filologi. Hän oli kreikan kielen professorina Pariisin Collège Royalissa 1561 ja julkaisi kreikkalaisten ja roomalaisten kirjailijoiden, muun muassa kirjailijoiden Demosthenes, Cicero, Horatius, Lucretius, Plautus, teoksia.

## Lähteet

## Aiheesta muualla